ເສດຖະກິດກຣີສ ໄດ້ຮັບການບັນເທົາ ຈາກເງິນຊ່ອຍເຫຼືອຮອບ 2
ກຣີສໃຫ້ຄຳໝັ້ນສັນຍາວ່າ ຈະຫາທາງຫຼຸດຜ່ອນໜີ້ສິນ ຫຼັງຈາກໄດ້ຮັບເງິນຊ່ອຍເຫຼືອ ຮອບທີ 2
ກຣີສໄດ້ສະແດງອອກຊຶ່ງຄວາມໂລ່ງໃຈ ລຸນຫຼັງທີ່ໄດ້ຮັບການໃຫ້ຄວາມຊ່ອຍເຫຼືອສຸກເສີນ ທາງດ້ານການເງິນຮອບທີ 2 ຈາກສະຫະພາບຢູໂຣບທີ່ແນໃສ່ເພື່ອປ້ອງກັນບໍ່ໃຫ້ກຣີສຜິດ ສັນຍາ ໃນການຈ່າຍໜີ້ສິນຂະໜາດໃຫຍ່ຂອງຫຼວງແລະສ້າງຄວາມທຸ່ນທ່ຽງໃຫ້ແກ່ເງິນຕາ ຮ່ວມຂອງຢູໂຣບ ສະຫະພາບຢູໂຣບແລະອົງການກອງທຶນສາກົນ IMF ໄດ້ບັນລຸການຕົກລົງກັນໃນວັນພະ ຫັດວານນີ້ ທີ່ນະຄອນ Brussels ເພື່ອຊ່ອຍກອບກູ້ເສດຖະກິດຂອງກຣີສ ອີກຮອບນຶ່ງ ປະມານ 155 ພັນລ້ານໂດລາ ນອກນັ້ນແລ້ວກຣີສຍັງສາມາດທຳການກູ້ຢືມດ້ວຍຄວາມ ສະມັກໃຈເພີ່ມຕື່ມ ຈາກພາກສ່ວນເອກກະຊົນເພື່ອຊ່ອຍປົກຄຸມຊ່ອງຫວ່າງທາງດ້ານການ ເງິນ ປະທານຂອງສະຫະພາບຢູໂຣບ ທ່ານ Herman van Rompuy ແລະທ່ານ Jose Manuel Barroso ປະທານກຳມາທິການຢູໂຣບ ຊຶ່ງເປັນຄະນະບໍລິຫານຂອງສະຫະ ພາບຢູໂຣບນັ້ນກ່າວວ່າ ພວກທີ່ເຂົ້າຮ່ວມໄດ້ໃຫ້ການສະໜັບສະໜຸນ ຢ່າງເປັນເອກກະ ສັນຕໍ່ແຜນການໃຫ້ຄວາມຊ່ອຍເຫຼືອທີ່ພວກທ່ານບັນຍາຍວ່າ ເປັນແຜນການ Marshall ສຳລັບກຣີສ ເພື່ອຄໍ້າປະກັນກ່ຽວກັບເລື່ອງໜີ້ສິນ ແລະປ້ອງກັນບໍ່ໃຫ້ວິກິດການ ແຜ່ລາມ ອອກໄປ ລັດຖະມົນຕີກະຊວງການເງິນຂອງກຣີສທ່ານ Evangelos Venizelos ກ່າວວ່າ ແຜນ ການຊ່ອຍເຫຼືອທີ່ວ່ານີ້ແມ່ນໄດ້ຊ່ອຍບັນເທົາຢ່າງໃຫຍ່ຕໍ່ເສດຖະກິດຂອງກຣີສຊຶ່ງຈະຄ່ອຍໆ ໃຫ້ຜົນ ແກ່ເສດຖະກິດທີ່ແທ້ຈິງນັ້ນ ແຕ່ທ່ານ Venize los ກ່າວຕື່ມວ່າກຣີສຈະບໍ່ຜ່ອນ ຜັນໃນການດຳເນີນຄວາມພະຍາຍາມເພື່ອລຶບລ້າງໜີ້ສິນຂອງຕົນນັ້ນ